เฟดวิตกเงินเฟ้อยังต่ำ มีแนวโน้มขึ้นดอกเบี้ยอย่างค่อยเป็นค่อยไป
รายงานประชุมเฟดเดือนธ.ค. ชี้เฟดวิตกเงินเฟ้อยังต่ำ มีแนวโน้มขึ้นดอกเบี้ยอย่างค่อยเป็นค่อยไป
7 ม.ค. 2559

รายงานการประชุมนโยบายการเงินของธนาคารกลางสหรัฐ (เฟด) เมื่อวันที่ 15-16 ธ.ค. แสดงให้เห็นว่า เจ้าหน้าที่เฟดมีความกังวลอย่างมากเกี่ยวกับอัตราเงินเฟ้อที่ระดับต่ำ
ขณะเดียวกัน เฟดมีความวิตกเกี่ยวกับผลกระทบต่อเศรษฐกิจสหรัฐ อันเป็นผลมาจากดอลลาร์สหรัฐที่แข็งค่าและเศรษฐกิจในต่างประเทศที่ขยายตัวชะลอลง
โดยรายงานระบุว่า การแข็งค่าของดอลลาร์เป็นปัจจัยเสี่ยงต่อเป้าหมายของเฟดในการหนุนเงินเฟ้อสู่ระดับ 2% สำหรับอัตราเงินเฟ้อของสหรัฐได้ปรับตัวต่ำกว่าเป้าหมายที่ 2% ของเฟดมาเป็นเวลา 3 ปีครึ่งแล้ว
ทั้งนี้ในการประชุมเมื่อเดือนที่แล้ว คณะกรรมการกำหนดนโยบายการเงินของเฟด มีมติเป็นเอกฉันท์ให้ปรับขึ้นอัตราดอกเบี้ยระยะสั้น 0.25% อยู่ในช่วง 0.25-0.50% ตามที่ตลาดการเงินคาดการณ์กันไว้ โดยเป็นการปรับขึ้นอัตราดอกเบี้ยครั้งแรกนับตั้งแต่เดือนมิ.ย.2549
โดยแม้ว่าเฟดตัดสินใจปรับขึ้นอัตราดอกเบี้ยเป็นครั้งแรกในรอบเกือบทศวรรษ แต่เฟดก็ส่งสัญญาณว่าการปรับขึ้นอัตราดอกเบี้ยครั้งต่อไปจะเป็นไปอย่างค่อยเป็นค่อยไป ขณะที่เศรษฐกิจฟื้นตัวขึ้น และอัตราเงินเฟ้ออยู่ในระดับต่ำ
ทั้งนี้ เฟดได้ระบุในการประชุมและเน้นย้ำในรายงานการประชุมว่าเจ้าหน้าที่กำหนดนโยบายการเงินของเฟดมีแผนจะดำเนินการอย่างค่อยเป็นค่อยไปในการปรับขึ้นดอกเบี้ย อันเนื่องมาจากปัจจัยเสี่ยงต่างๆและความไม่แน่นอนของเศรษฐกิจทั้งในและต่างประเทศ